Document ID: 32011R0088
Publication Date: 2011-02-02

Content:
REGOLAMENT TAL-KUMMISSJONI (UE) Nru 88/2011
tat-2 ta’ Frar 2011
li jimplimenta r-Regolament (KE) Nru 452/2008 tal-Parlament Ewropew u tal-Kunsill dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja, fir-rigward ta’ statistika fuq sistemi edukattivi u ta’ taħriġ
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 452/2008 tal-Parlament Ewropew u tal-Kunsill tat-23 t’April 2008 dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja (1), u b’mod partikolari l-Artikolu 6(1) tiegħu,
Billi:
(1)
Ir-Regolament (KE) Nru 452/2008 jistabbilixxi qafas komuni għall-produzzjoni sistematika tal-istatistika Ewropea fil-qasam tal-edukazzjoni u t-tagħlim tul il-ħajja fi tliet dominji speċifikati li għandhom jiġu implimentati b’azzjonijiet statistiċi.
(2)
Hu meħtieġ li jiġu adottati miżuri għall-implimentazzjoni ta’ azzjonijiet statistiċi individwali għall-produzzjoni ta’ statistika dwar is-sistemi edukattivi u ta’ taħriġ kif koperti mid-Dominju 1 fir-Regolament (KE) Nru 452/2008.
(3)
Meta jipproduċu u jxerrdu l-istatistika Ewropea dwar sistemi edukattivi u ta’ taħriġ, l-awtoritajiet statistiċi nazzjonali u Ewropej għandhom jikkunsidraw il-prinċipji stabbiliti fil-Kodiċi ta’ Prattika tal-Istatistika Ewropea endorsjat mir-Rakkomandazzjoni tal-Kummissjoni tal-25 ta’ Mejju 2005 dwar l-indipendenza, l-integrità u r-responsabbiltà tal-awtoritajiet nazzjonali u Komunitarji tal-istatistika (2).
(4)
L-implimentazzjoni tal-miżuri għall-produzzjoni tal-istatistika dwar sistemi edukattivi u ta’ taħriġ għandha tikkunsidra l-piż potenzjali fuq l-istituzzjonijiet edukattivi u l-individwi u l-aħħar ftehim bejn l-Istitut għall-Istatistika tal-UNESCO (UIS), l-Organizzazzjoni għall-Kooperazzjoni u l-Iżvilupp Ekonomiku (OECD) u l-Kummissjoni (Eurostat) dwar kunċetti, definizzjonijiet, proċessar tad-dejta, perjodiċità u dati tal-iskadenza għat-trażmissjoni tar-riżultati. Dan jinkludi l-forma tat-trażmissjoni tad-dejta dwar sistemi edukattivi kif speċifikati fl-aħħar verżjoni tal-linji gwida dettaljati għall-ġbir tad-dejta tal-UNESCO/OECD/Eurostat.
(5)
Il-miżuri stipulati f’dan ir-Regolament huma skont l-opinjoni tal-Kumitat Ewropew għal Sistema ta’ Statistika,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi r-regoli għall-implimentazzjoni tar-Regolament (KE) Nru 452/2008 fir-rigward tal-ġbir, it-trażmissjoni u l-ipproċessar ta’ dejta statistika fid-Dominju 1 dwar sistemi edukattivi u ta’ taħriġ.
Artikolu 2
Suġġetti koperti u l-karatteristiċi tagħhom
L-għażla u l-ispeċifikazzjoni tas-suġġetti li għandhom jiġu koperti mid-Dominju 1 dwar sistemi edukattivi u ta’ taħriġ, kif ukoll il-lista dettaljata tal-karatteristiċi tagħhom u ta’ kif jiġu mqassma, għandhom ikunu kif stabbilit fl-Anness I.
Artikolu 3
Perjodi ta’ referenza u trażmissjoni ta’ riżultati
1. Id-dejta dwar ir-reġistrazzjonijiet, l-istudenti ġodda, il-persunal, il-lingwi barranin li ġew mitgħallma u d-daqs tal-klassi għandha tirreferi għas-sena skolastika/akkademika kif definit fuq livell nazzjonali (sena t). Id-dejta annwali dwar ir-reġistrazzjonijiet, l-istudenti ġodda, il-persunal, il-lingwi barranin mitgħallma u d-daqs tal-klassi għandha tiġi trażmessa lill-Kummissjoni (Eurostat) kull sena sat-30 ta’ Settembru fis-sena t+2. L-ewwel trażmissjoni tad-dejta f’Settembru 2012 għandha tirreferi għas-sena skolastika/akkademika 2010-2011 kif definit fuq livell nazzjonali.
2. Il-gradwati/gradwazzjonijiet għandhom jirreferu għas-sena skolastika/akkademika kif definit fuq livell nazzjonali (sena t) jew għas-sena kalendari (sena t+1). Id-dejta annwali fuq il-gradwati/gradwazzjonijiet għandha tiġi trażmessa lill-Kummissjoni (Eurostat) annwalment sat-30 ta’ Novembru fis-sena t+2. L-ewwel trażmissjoni tad-dejta f’Novembru 2012 għandha tirreferi għas-sena skolastika/akkademika 2010-2011 kif definit fuq livell nazzjonali jew għas-sena kalendari fl-2011.
3. Id-dejta tan-nefqa edukattiva għandha tirreferi għas-sena finanzjarja tal-Istat Membru kif definit fuq livell nazzjonali (sena t). Id-dejta annwali dwar in-nefqa fuq l-edukazzjoni għandha tiġi trażmessa lill-Kummissjoni (Eurostat) kull sena sat-30 ta’ Novembru fis-sena t+2. L-ewwel trażmissjoni tad-dejta f’Novembru 2012 għandha tirreferi għas-sena finanzjarja 2010.
Artikolu 4
Rekwiżiti tal-kwalità tad-dejta u qafas tar-rappurtaġġ tal-kwalità
1. Ir-rekwiżiti tal-kwalità tad-dejta u l-qafas tar-rappurtaġġ tal-kwalità dwar sistemi edukattivi u ta’ taħriġ għandhom ikunu kif stabbilit fl-Anness II.
2. L-Istati Membri għandhom jittrażmettu lill-Kummissjoni (Eurostat) rapport tal-kwalità skont ir-rekwiżiti stabbiliti fl-Anness II kull sena. L-ewwel rapport għandu jirreferi għas-sena tal-ġbir tad-dejta tal-2012. Ir-rapport tal-kwalità li jikkonċerna l-perjodi ta’ referenza stabbiliti fl-Artikolu 3 għandhom jiġu trażmessi lill-Kummissjoni sal-31 ta’ Jannar fis-sena t+3. L-ewwel rapport tal-kwalità dwar il-ġbir tad-dejta tal-2012 għandu, eċċezzjonalment, jiġi trażmess sal-31 ta’ Marzu fis-sena t+3.
3. L-Istati Membri għandhom jiksbu d-dejta meħtieġa bl-użu ta’ kombinazzjoni ta’ sorsi differenti bħal sondaġġi bbażati fuq kampjuni, sorsi tad-dejta amministrattivi jew sorsi oħra tad-dejta.
4. L-Istati Membri għandhom jipprovdu l-Kummissjoni (Eurostat) b’informazzjoni dwar il-metodi u l-kwalità tad-dejta mis-sorsi użati minbarra sondaġġi bbażati fuq kampjuni u sorsi tad-dejta amministrattivi kif imsemmija fil-paragrafu 3.
Artikolu 5
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2012.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, it-2 ta’ Frar 2011.

Metadata:
Eurovoc Level 1 Categories: 100142
100150
100153
100146
Eurovoc Level 2 Categories: 100217
100169
100190
100223
100232
Eurovoc Level 3 Categories: 668
2467
2166
1074
4488
4256
All Eurovoc Categories: 1074
206
4258
5905
6030
6345
668